b'\n_START_ARTICLE_\nSolunsalpaajat\n_START_PARAGRAPH_\nSolunsalpaajat eli sytostaatit ovat l\xc3\xa4\xc3\xa4kkeit\xc3\xa4, jotka h\xc3\xa4iritsev\xc3\xa4t ja hidastavat runsaasti jakautuvien solujen toimintoja. Arkikieless\xc3\xa4 puhutaan my\xc3\xb6s \xe2\x80\x9dsolumyrkyist\xc3\xa4\xe2\x80\x9d.  Ne h\xc3\xa4iritsev\xc3\xa4t solunjakautumista. Varsinkin nopeasti jakautuvat solut k\xc3\xa4rsiv\xc3\xa4t salpaajista suhteellisesti enemm\xc3\xa4n kuin lepotilassa olevat jakautumattomat solut. Solunsalpaajia annetaan kolmannekselle sy\xc3\xb6p\xc3\xa4potilaista. Solujen jakautumista hillitsev\xc3\xa4n ominaisuutensa vuoksi joitakin niist\xc3\xa4 voidaan antaa my\xc3\xb6s vaikeasta psoriasiksesta k\xc3\xa4rsiville sek\xc3\xa4 vaikeista tulehduksellisista reumasairauksista k\xc3\xa4rsiville.\n_START_SECTION_\nVaikutusmekanismit\n_START_PARAGRAPH_\nSolunsalpaajia on erilaisia, muun muassa alkyloivat aineet, antimetaboliitit, antibiootit, ja vinka-alkaloidit. Ne vaikuttavat eri kohtiin solun kehitysvaiheessa. Useimpien solunsalpaajien vaikutus on solun jakautumista est\xc3\xa4v\xc3\xa4. Monet niist\xc3\xa4, kuten antimetaboliitit, vinka-alkaloidit ja taksaanit, est\xc3\xa4v\xc3\xa4t biokemiallisia reaktioita ja tuhoavat sill\xc3\xa4 tavalla esimerkiksi mitoosissa olevia tai S-vaiheessa olevia soluja (ks. mitoosi). Antimetaboliitit, jotka ovat useimmiten DNA:n rakentamiseen tarvittavien nukleiinihappojen kaltaisia mutta teht\xc3\xa4v\xc3\xa4\xc3\xa4n kelpaamattomia aineita, vaikuttavat S-vaiheessa (DNA:n synteesivaiheessa). Mm. vinka-alkaloidit h\xc3\xa4iritsev\xc3\xa4t mitoosissa tarvittavan sukkularihmaston toimintaa, ja ne vaikuttavat mitoosivaiheessa. Etoposidi ja teniposidi est\xc3\xa4v\xc3\xa4t DNA-katkosten uudelleen yhdist\xc3\xa4misen, joten ne johtavat DNA:n katkeamisiin ja vaikutus on S-vaiheen lopussa ja G2-vaiheessa. Jotkut aineet kuten alkyloivat aineet sitoutuvat DNA-ketjuun ja vaikutus toteutuu eri vaiheissa. Periaatteessa kuitenkin kaikki vaikutukset kohdistuvat solunjakautumiseen, ja siksi nimenomaan nopeasti jakautuviin sy\xc3\xb6p\xc3\xa4soluihin.\n_START_SECTION_\nSivuvaikutukset\n_START_PARAGRAPH_\nSolunsalpaajien t\xc3\xa4rkeimm\xc3\xa4t sivuvaikutukset perustuvat siihen, ett\xc3\xa4 ne vaikuttavat sek\xc3\xa4 sy\xc3\xb6p\xc3\xa4soluissa ett\xc3\xa4 normaalisoluissa solujen jakautumiseen. Siksi vaikutukset kohdistuvat nimenomaan jakautuviin soluihin. Ne aiheuttavat varsin paljon sivuvaikutuksia, joista yleisimpi\xc3\xa4 ovat pahoinvointi, ruoansulatuskanavan limakalvovauriot ja hiustenl\xc3\xa4ht\xc3\xb6. Elimist\xc3\xb6n puolustuskyky saattaa my\xc3\xb6s heiket\xc3\xa4, kun veren valkosolut v\xc3\xa4henev\xc3\xa4t hoidon seurauksena. _NEWLINE_Solunsalpaajat kuuluvat anatomis-terapeuttis-kemiallisessa  l\xc3\xa4\xc3\xa4keluokituksess\xc3\xa4 eli ATC-luokituksessa luokkaan L01.'